b"\n_START_ARTICLE_\nClaire Forlani\n_START_SECTION_\nBiografia\n_START_PARAGRAPH_\nNasqu\xc3\xa9 a Twickenham a Londres, filla de Barbara Dickinson, d'origen angl\xc3\xa8s, i de Pier Forlani, un m\xc3\xa0nager de m\xc3\xbasica provinent de Ferrara, Italia. Als onze anys Forlani ingress\xc3\xa0 a l'Arts Educational School de Londres, on comen\xc3\xa7\xc3\xa0 a preparar la seva futura carrera d'actriu._NEWLINE_Als sis anys en qu\xc3\xa8 romangu\xc3\xa9 en aquesta acad\xc3\xa8mia, estudi\xc3\xa0 dansa a m\xc3\xa9s d'interpretaci\xc3\xb3, la qual cosa li va obrir les portes per a interpretar m\xc3\xa9s tard obres com The Nutcracker i Orpheus in the Underworld. Havent actuat al teatre, la televisi\xc3\xb3 brit\xc3\xa0nica la contract\xc3\xa0 per a una s\xc3\xa8rie televisiva i per a una pel\xc2\xb7l\xc3\xadcula de televisi\xc3\xb3._NEWLINE_Els pares de Forlani volgueren ajudar a la seva filla a obtenir papers en pel\xc2\xb7l\xc3\xadcules de cinema, per la qual cosa decidiren el 1993 traslladar-se a San Francisco. Aviat arrib\xc3\xa0 la primera oferta de la ind\xc3\xbastria cinematogr\xc3\xa0fica nord-americana: fou seleccionada en aquell mateix any per a la mini-s\xc3\xa8rie de televisi\xc3\xb3 J. F. K.: Reckless Youth i seguidament per a la pel\xc2\xb7l\xc3\xadcula de cinema Police Academy: Mission to Moscow._NEWLINE_A continuaci\xc3\xb3 Forlani intervingu\xc3\xa9 a algunes pel\xc2\xb7l\xc3\xadcules, fins que el 1996 particip\xc3\xa0 en La roca, protagonitzada per Sean Connery i Nicolas Cage. Un any m\xc3\xa9s tard obtingu\xc3\xa9 finalment el reconeixement de la cr\xc3\xadtica per la seva interpretaci\xc3\xb3 a The Last Time I Committed Suicide, despr\xc3\xa9s d'haver actuat a pel\xc2\xb7l\xc3\xadcules que en la seva majoria havien estat intranscendents._NEWLINE_Amb el seu paper a Meet Joe Black, a la qual fou coprotagonista ambBrad Pitt i Anthony Hopkins, adquir\xc3\xad el 1998 una \xc3\xa0mplia fama entre el p\xc3\xbablic nord-americ\xc3\xa0 i internacional._NEWLINE_Els seus \xc3\xbaltims papers han estat a la s\xc3\xa8rie CSI: New York, com a la Dr. Peyton Driscoll, i m\xc3\xa9s recentment a la primera temporada de la s\xc3\xa8rie Camelot interpretant a la mare del Rei Artur, Lady Igraine."